KIRJALLINEN KYSYMYS E-2191/02 esittäjä(t): Daniel Varela Suanzes-Carpegna (PPE-DE) komissiolle. Tieteelliset tutkimukset teollisen kalastuksen vaikutuksesta muuhun kalastukseen.



Virallinen lehti nro 028 E , 06/02/2003 s. 0201 - 0201



KIRJALLINEN KYSYMYS E-2191/02 esittäjä(t): Daniel Varela Suanzes-Carpegna (PPE-DE) komissiolle (19. heinäkuuta 2002) Aihe: Tieteelliset tutkimukset teollisen kalastuksen vaikutuksesta muuhun kalastukseen On huomiota herättävää, että komissio esittää yhteisen kalastuspolitiikan uudistamista koskevan ehdotuksen, jossa ei ole käsitelty tarkemmin joissakin jäsenvaltioissa harjoitettua teollista kalastusta, joka on suuntautunut yksinomaan kalan jalostamiseen eläinrehuksi. Komission ehdotukseen ei liity lausuntoja tieteellisistä tutkimuksista teollisen kalastuksen mahdollisesta vaikutuksesta muiden ihmisravinnoksi tarkoitettujen kalalajien ravintoketjuun. Voiko komissio ilmoittaa, onko sillä käytettävissään tieteellisiä selvityksiä teollisen kalastuksen vaikutuksesta muiden lajien ravintoketjuun? Jos on, niin voiko komissio välittää nämä selvitykset parlamentille ja nimenomaan tämän kysymyksen esittäneelle parlamentin jäsenelle? Jos komissiolla ei ole käytettävissään asianomaisia selvityksiä, miksi se sallii teollisen kalastuksen jatkamisen ilman, että sen todellisista vaikutuksista muihin kalalajeihin on varmaa tutkimustietoa, varsinkin kun se samaan aikaan sanoo puoltavansa tiukkaa linjaa kalavarojen säilyttämiseksi? Katsooko komissio, että sen tiukka pyyntiponnistusten rajoittamista ja tiettyjen kalalajien säilyttämistä koskeva linja voidaan ottaa vakavasti, jos se ei ole ensin tutkinut teollisen kalastuksen vaikutusta niihin lajeihin, joita on tarkoitus suojella? Franz Fischlerin komission puolesta antama vastaus (13. syyskuuta 2002) Tuulenkalan kaltaisten lajien teollisen kalastuksen vaikutuksia ekosysteemeihin on tutkinut muun muassa kansainvälisen merentutkimusneuvoston (ICES) tuulenkalan pyynnin vaikutuksia käsittelevä tutkimusryhmä vuonna 1999. ICES:in meriympäristöä käsittelevä neuvoa-antava komitea arvioi kyseistä asiaa vuoden 1999 kertomuksessaan (ICES:in yhteinen tutkimuskertomus nro 239). Komissio käytti arvioinnin tuloksia ehdottaessaan tuulenkalan kalastukselta suljettua aluetta, joka perustettiin Yhdistyneen kuningaskunnan itärannikon ulkopuolelle. Kopio kertomuksen tätä aihetta käsittelevästä osasta toimitetaan suoraan arvoisalle parlamentin jäsenelle ja parlamentin sihteeristöön. Kalastuksenhoitoa käsittelevän neuvoa-antavan komiteansa vuosikertomuksessa ICES antoi tieteellisen lausunnon, jonka mukaan kalastustoiminta aiheuttaa välitöntä uhkaa eräille kaupallisesti arvokkaille kalakannoille. Kaikkein uhatuimpia ovat kummeliturskan pohjoiset kannat, Pohjanmeren, Englannin kanaalin, Skagerrakin, Kattegatin, itäisen Itämeren, Irlanninmeren ja Skotlannin läntisten vesien turska sekä Itämeren keskusaltaan silakka. Myös mustakitaturskan kalastus ylittää biologisesti turvallisen rajan. Kalastuskuolevuus näiden kantojen kalastuksessa on liian korkea, minkä vuoksi kyseiset lajit ovat välittömässä vaarassa kadota. Sitä vastoin harmaaturskaa, kilohailia ja tuulenkalaa koskevista lausunnoista ei ilmene, että kyseiset kannat olisivat välittömässä vaarassa romahtaa kalastuksen vuoksi. Komission säilyttämispolitiikan tarkoituksena on vähentää biologisia riskejä säilyttämällä silti saaliit mahdollisuuksien mukaan. Sen vuoksi komissio tekee asianmukaiset ehdotukset tapauksissa, joissa tieteellisen lausunnon mukaan kalastuskuolevuutta on vähennettävä. Ehdotukset liittyvät esimerkiksi aloitteisiin pääosin kalajauhon tuotantoon käytettävän mustakitaturskan kalastuksen vähentämiseksi. Komissio katsoo, että on ensisijaisen tärkeää puuttua ensimmäiseksi liikakalastuksen välittömiin haittavaikutuksiin eikä lykätä tällaisia toimenpiteitä odotettaessa mahdollisten välillisten, esimerkiksi teollisesta kalastuksesta johtuvien vaikutusten arvioinnin tuloksia. Pyrkiessään saamaan jatkuvasti yksityiskohtaisempaa ja täydellisempää tieteellistä tietoa kalastuksesta komissio on pyytänyt ICES:iltä lisätietoja teollisen kalastuksen vaikutuksista ekosysteemeihin. Mikäli myöhemmissä selvityksissä ilmenee tarvetta ylimääräisiin sääntelytoimenpiteisiin, komissio tekee tarvittavat ehdotukset.